  Туспуктэм: Удмуртиысь тӧролэн но кивалтэтлэн пресс-службазы Майя Бывальцева Яр каргуртын лулчеберетъя «Юбилейный» центрлэсь азьпалзэ тупатъянэз йылпумъязы. Выльдэм юртын нимысьтыз ожгар ужрадэ пыриськисьёслы юрттонъя ӟечлэсьтон концерт ортчытӥзы ни. Со сярысь Удмуртиысь тӧролэн но кивалтэтлэн пресс-службазы ивортӥз. Ярын 6 сюрслэсь трос адями улэ, соос понна вань шулдыръяськон ужрадъёс, спектакльёс «Юбилейный» центрын радъясько. Оглом арлы быдэ 200-лэсь трос ужрадъёс ортчо. Центрын 22 кружокъёс но огазеяськонъёс ужало, отчы 450 пала адями ветлэ. Юртлэсь азьпалзэ «Культура малой родины» ӵектосъя выльдӥзы. 2019-тӥ арын соя ик сценалэсь, пыронниысь, нырысетӥ но кыкетӥ этажъёсын коридорысь выжъёсты выльдӥзы. 2022-тӥ арын вань ӧсъёсты воштӥзы. 2021-тӥ арын гигиеная висъетъёсты тупатъязы. Оглом лулчеберетъя центрез выльдыны берло ньыль ар ӵоже 5 миллион манетлэсь трос коньдон висъязы. Со сяна, котькуд ар выль крезьгуро инструметъёс но куараен ужан тӥрлык басьто. 2023-тӥ арын «Культура малой родины» ӵектосъя Удмуртиын 19 лулчеберет юртъёсты тупатъялозы, эшшо укмысэзлэсь ваньурзэс выльдозы. Ватсалом, Якшур-Бӧдья ёросысь Лынга черкогуртын выль лулчеберет юрт пуктыны кутскизы.  Тегъёс: тупатъянужъёс Лулчеберет Яр Удмуртия  